Marrëveshje për evakuim në Aleppo
Sipas Kombeve të Bashkuara, ka njoftime se forcat qeveritare në Siri kishin vrarë të paktën 82 civilë në katër lagje të ndryshme të Alepos, para se të arrihej marrëveshja
Luftëtarët rebelë dhe qeveria siriane, kanë arritur një marrëveshje për të lejuar evakuimin e civilëve dhe luftëtarëve të opozitës nga Aleppo, sipas një zëdhënësi të kryengritësve. Një zëdhënës i grupit Nour el-Din el-Zinki, Yasser al-Youssef i tha AFP-së se marrëveshja për të cilën ai tha se ishte ndërmjetësuar nga Rusia dhe Turqia, do të hynte në fuqi “brenda disa orësh”. Ambasadori rus në Kombet e Bashkuara, Vitaly Churkin e konfirmoi marrëveshjen të martën para një takimi të Këshillit të Sigurimit të OKB-së. Sipas Kombeve të Bashkuara, ka njoftime se forcat qeveritare në Siri kanë vrarë të paktën 82 civilë në katër lagje të ndryshme të Alepos. Zëdhënësi i OKB-së për të drejtat e njeriut, Rupert Colville, tha në Gjenevë se njoftimet është e vështirë të verifikohen. Ai tha se nuk është e qartë se kur mund të kenë ndodhur me saktësi vrasjet. - tha zëdhënësi i Kombeve të Bashkuara për të drejtat e njeriut. Komiteti i Kryqit të Kuq Ndërkombëtar paralajmëroi të martën se në Alepon Lindore ka me mijëra civilë “të cilët nuk kanë asnjë vend të sigurtë ku të shkojnë”. Komiteti i bëri thirrje personave të përfshhrë në luftime që t’i mbrojnë ata. Thirrja vjen ndërsa forcat e Presidentit Bashar al Assad kryen një ofensivë për rimarrjen e disa lagjeve në Alepon lindore, që janë ende nën kontrollin e forcave rebele. Shumë civilë po largohen, disa prej tyre duke ndjekur luftëtarët rebelë në lagjet që ata ende mbajnë, por shumica shkojnë në zonat e kontrolluara nga qeveria në Alepon perëndimore. Ministria ruse e Mbrojtjes tha se gjatë 24 orëve të fundit, 13 mijë e 346 civilë janë larguar nga lagjet nën kontrollin e forcave rebele. Organizata me qendër në Britani “Vëzhguesi sirian për të Drejtat e Njeriut”, tha se muajin e kaluar në territorin nën kontrollin e forcave rebele janë vrarë të paktën 415 civililë, mes tyre 47 fëmijë dhe se qindra të tjerë janë plagosur.